Da Flemming Retbøll blev spurgt, om han ville skrive en bog om Dronninglund Sygehus, var han lidt i tvivl om, hvorvidt det var en opgave, han kunne løfte. Det gik dog hurtigt op for ham, at der var mange, der gerne ville bidrage til bogen med anekdoter fra tiden på sygehuset, og derfor kastede han sig ud i opgaven. I dag udkom den så, og det blev markeret med en boglancering i selskabslokalet på 'Hjørnet' i Dronninglund. Det er ikke tilfældigt, at det er netop der, fejringen af bogen finder sted. Førhen var lokalet, der ligger et stenkast fra det gamle sygehus, et værtshus, hvor nogle af de indlagte patienter sommetider fandt hen. - Der var engang en patient, der vandrede herned i hospitalstøj med sit dropstativ for at sidde og drikke bajere, og efter lidt tid så ringede kromutter op til sygehuset for at fortælle, at de da vist manglede en patient, fortæller en af sygeplejerskerne i bogen. Selskabslokalet er fyldt op med gæster i dagens anledning, og det gør indtryk på bogens forfatter. -	Jeg er dybt imponeret over fremmødet. Jeg troede først og fremmest, det var de mennesker, der har givet et bidrag og medvirket i bogen, der ville møde op, men det viser sig jo at rigtig mange fra byen er mødt op for at vise interesse for bogen, og det, synes jeg, er meget flot, siger Flemming Retbøll. En lang kamp for at bibeholde sygehuset Det er Frits Danielsen, der er hovedinitiativtager til bogen. Som formand for Støtteforeningen for Dronninglund Sygehus har han i mange år kæmpet for, at der fortsat skulle være et sygehus i Dronninglund. Den kamp har han opgivet i dag. -	Men vi har ikke opgivet troen på, at der en dag vil være et sundhedshus eller et rehabiliteringshus i Dronninglund, siger Frits Danielsen. Dronninglund og omegn er et stort lokalområde, og behovet er der nu og i fremtiden, mener han. Det betyder meget for formanden, at der er så mange, der er mødt op til bogudgivelsen, og det giver blod på tanden til at kæmpe videre for bedre sundhedsmuligheder i Dronninglund. - Jeg er parat til at kæmpe for et sundhedshus her i byen, og derfor nedlægger vi ikke foreningen lige foreløbig, siger han. Dronninglund Sygehus åbnede i 1895 og lukkede i 2015.
Torsdag udkom en ny bog om Dronninglund Sygehus, og der var et stort fremmøde i forbindelse med lanceringen.